(አንድ አድርገን ሚያዚያ 30 2006 ዓ.ም)፡- አቡነ ማትያስ አሜሪካ በነበሩበት ወቅት አቡነ ጳውሎስ በሀገር ውስጥም ሆነ ከሀገር ውጪ በቤተክርስቲያኒቱ በተለያዩ የስልጣን ተዋረዶች የሚያደርጉትን ጣልቃ ገብነት በመቃወም ከ15 ገጽ ያላነሰ አቤቱታ ለብጹአን ሊቃነ ጳጳሳት እንዲደርስ አድርገዋል፡፡ከዚህ በተጨማሪም ምዕመኑ ጉዳዩን እንዲያውቀው በጊዜው ለሚታተሙ ጋዜጦች መካከል ለአንዱ በመላክ ለአንባቢያን እንዲደርስ ማድረጋቸው አይዘነጋም፡፡ በወቅቱ የእሳቸውን አቤቱታ ፖስት ያደረገው ጋዜጣ ከአቤቱታው ብዛት የተነሳ አንኳር አንኳሩን ብቻ እንዳወጣው በጽሁፉ ላይ ገልጾ ነበር፡፡የወቅቱ የአንድ ዲያቆን አላግባብ ዝውውር የሚኮሰኩሳቸው አባት ነበሩ አሁን ላይ ግን ስለ ብዙዎች ማኅበር የቆሙበት መንገድ ብዙዎችን ግራ ያጋባ እየሆነ መጥቷል፡፡ አሁን ዘመኑ ነጉዶ አምስተኛው ፓትርያርክ አልፈው ስድስተኛ ብለን መጥራት ከጀመርን አንድ ድፍን ዓመት አለፈን ፤ አንድ አመት ቢያልፍም ቤተ ክርስቲያን ግን ሸክሟ ሲቀልላት አልተመለከትንም፡፡ ባለፉት 20 ዓመታት ቤተክርስቲያኒቱ የቆመችበትን ዓላማ እንድታሳካ ቀን ከሌት ጎንበስ ቀና የሚለው ማኀበረ ቅዱሳን ላይ ከሶስት ዓመት በፊት እና ከሦስት ዓመት በኋላ በአንድ ብዕር ፤ በአንድ አይነት ሰዎች የተጻፉ በተለያዩ አባቶች ፍቃድ አግኝቶ የወጣውን ደብዳቤ ለማየት ወደድን፡፡ ከዚህ ቀደም የአብነት መምህራን ጉባኤ እገዳ ላይ በአባ ሰረቀ ብርሃን የተረቀቀውን በአቡነ ማትያስ የጸደቀው ደብዳቤ ፤ የዛሬ ሳምንት ፓትርያርኩ የማኅበረ ቅዱሳንን የጥናት ጉባኤ ያገዱበትና በሚዲያ ያልወጡ በሁለቱ ተቋማት ብቻ የሚገኙ ደብዳቤዎች የቀድሞ ዘመን ለመመለሱ መንገድ አመላካች ምልክቶች ሊሆኑ ይችላሉ፡፡ ( ብጹእ አቡነ ማትያስ ከዓመታት በፊት ለቅዱስ ሲኖዶስ የላኩትን አቤቱታ እና ጩኽት ወደፊት ፖስት እናደርገዋለን …. ‹‹ከበሮ በሰው እጅ ያምር ..ሲይዙት ያደናግር›› ይላል ያገሬ ሰው…..
